  Туспуктэм: Григорий Фомин Майя Бывальцева 8-тӥ шуркынмонысен 21-тӥ толсурозь Удмуртиын дышетскисьёслэн огъяросси олимпиадазылэн муниуипал люкетэз мыноз. Тодон-валанъёсты эскеронэ 7-11 классъёсын дышетскисьёс пыриськозы. Со сярысь быгатӥсь пиналъёслэн «Тау» центрзылэн пресс-службаез ивортӥз. Олимпиада 24 тодметъёсъя ортче. Муниципал люкетаз школаосын ортчем эскеронъёсын вормисьёс пырисько. Собере улосвыл люкетъёс радъяськозы. Тужгес визьмоосыз огъяросси финалын тодон-валанъёссэс возьматозы. Йылпумъян люкетын вормисьёс но призёръёс дипломъёс басьтозы. Соос ньыль ар кужымазы луозы но олимпиадалэн ӧрезъя Россиысь котькыӵе университетэ ватсаса эскеронъёстэк пырыны луонлык сётозы. Дышетскисьёслэн олимпиадазы пиналъёслэсь творчетсвоя быгатонлыкъёссэс азинтон но тодосэн вырыны мылкыд сётон, калыккуспо олимпиадаосы пыриськон понна Россилэсь командазэ люкан вылысь радъяське Со сяна, Удмуртиын огъяросси олимпиадалэн финалаз вормисьёслы но призёръёслы, озьы ик соосты дасясь дышетсьёслы премиос чакламын. Ватсалом, кылем дышетскон арын олимпиадалэн школа люкетаз Удмуртиын 63 сюрс 580 пиналъёс пыриськизы, муниципал люкетаз – 14 сюрс пала. Улосвыл люкетаз 1 сюрс 73 дышетскисьёс тодон-валанъёссэс эскеризы, со пӧлысь 76 адями вормись луиз, 348 – призёр. 99 пиналъёс огъяросси финалэ пыриськизы, со пӧлысь ньылез вормисьёс пӧлы шедизы, 43-ез призёръёс луизы. Удмуртия кӧня ке ар ӵоже ини дышетскисьёслэн олимпиадаязы тужгес умой ужъемышъёс басьтэм вить улсовылъёс пӧлы пыре. Тегъёс: Олимпиада Дышетон пиналъёс Удмуртия  